Misdaadstatistiek more bekend gemaakArgieffoto: Nico Strydom Die land se jongste misdaadstatistiek word Vrydag in die parlement bekend gemaak. Nkosinathi Nhleko, minister van polisie, sal die jongste statistiek aan die portefeuljekomitee voorlê voordat hy die media in Kaapstad toespreek. Jeff Radebe, minister in die presidensie, het op 9 Junie vanjaar aangekondig een omvattende verslag sal jaarliks uitgereik word en misdaadstatistiek kwartaalliks. Ian Cameron, AfriForum se hoof van gemeenskapsveiligheid, het die bekendmaking van die kwartaallikse statistiek verwelkom en gesê daar word verwag dat dié statistieke steeds ŉ styging gaan toon in geweldsmisdaad. Cameron het gesê roof met verswarende omstandighede het die afgelope vyf jaar (vanaf 2010 tot 2015) met meer as 27% toegeneem, grootliks onder leiding van lt.genl. Riah Phiyega, die voormalige polisiekommissaris. Moordstatistieke het tussen die boekjare 2013/2014 en 2014/2015 met byna 5% toegeneem. “Lt.genl. Khomotso Phahlane, waarnemende nasionale polisiekommissaris, het reeds ŉ beduidende verskil in die bestuur van die Suid-Afrikaanse Polisiediens (SAPD) gemaak, maar dit sal nog ŉ hele ruk neem voordat misdaadsyfers daal. Die kwartaallikse misdaadverslae dien as bewys van hierdie verskil omdat dit skakeling tussen die publiek en die polisie gaan verbeter,” het Cameron gesê.